贈持法華經僧
作者：齊己
朝代：唐

paragraphs: 衆人有口，不說是，即說非。
吾師有口何所爲，蓮經七軸六萬九千字。
日日夜夜終復始。
乍吟乍諷何悠揚，風篁古松含秋霜。
但恐天龍夜叉乾闥衆，㽬塞虛空耳皆聳。
我聞念經功德緣，舌根可算金剛堅。
他時劫火洞燃後，神光璨璨如紅蓮。
受持身心苟精潔，尚能使煩惱大海水枯竭。
魔王輪幢自摧折，何況更如理行如理說。